Luksuskaffe, gourmetgrød og gamle game-boys. Jægersborggade er spækket med specialvarer, og især en vare har længe været en storsællert her. Nemlig hash.

Pusherne har i mange år regeret på de skæve brosten, og hashhandelen på den ellers idylliske gade er efterhånden en helt indgroet del af kvarteret.

Men gaden er specielt stille i dag.

- Jeg har ikke set nogen pushere i et stykke tid nu. Ikke siden razziaen, siger Cecilie Ngwenya på 22, der bor i Jægersborggade.

Hun er en af de beboere, der hver dag ser pusherne og deres åbenlyse handel i den lille gade på Nørrebro.

Men i den sidste tid, har markedspladserne altså været bemærkelsesværdigt tomme, og det lægger de også mærke til i de mange små butikker i Jægersborggade.

- Ja, det er rigtigt, at de ikke står hvor de plejer, siger Bettina, der ejer en butik på Jægersborggade. Hun ønsker ikke at få sit fulde navn i avisen.

Pusherne kommer stadig

I gyden, i parken og på den gamle kontorstol foran Bodega Hjorten er der ikke skyggen af en hashklump denne mandag morgen. Men det betyder ikke, at pusherne er fuldstændigt væk.

- Nu kender jeg jo efterhånden drengene lidt, og jeg har set dem vise sig i gaden siden razziaen, siger Bettina.

- Men politiet er her jo flere gange om dagen, så det er ikke så mærkeligt, at det stresser pusherne lige nu, siger hun.

Andre indehavere af gadens butikker bekræfter, at pusherne stadig kommer i gaden, og at de holder lav profil, da politiet er så meget til stede i øjeblikket.

De er dog enige om, at det her er en 'never ending story', og at politiets arbejde nærmest er nyttesløst. Og det tror Cecilie Ngwenya også.

- Jeg tror, at de kommer tilbage. De har jo en lang tradition for at sælge her, og det er min opfattelse, at de altid kommer tilbage, siger hun.

Politiet: Denne gang fjerner vi dem

Hos Københavns Politi er de sikre på, at den sidste politirazzia vil gøre en forskel.

- Denne gang sender vi et klart signal til pusherne om, at de bliver fængslet, hvis de handler med hash.

- Vi har lavet en længere efterforskning, der har gjort det muligt at straffe de toneangivende i miljøet, og vi har altså anholdt 24 af de største bagmænd i Jægersborggade, siger Lau Thygesen, der er leder af afdelingen for Organiseret Kriminalitet ved Københavns Politi

Han siger, at beboerne i Jægersborggade kommer til at se mere til politiet i den næste tid, hvor de vil følge op på efterforskningen og sørge for, at de fængslede ikke starter op lige så snart, de kommer ud igen.

Pusherne råber ikke længere

Det er dog ikke noget, der overbeviser gadens beboere.

- Det er jo ikke første gang politiet er her, og det har ikke stoppet dem endnu, siger Cecilie Ngwenya.

Hun har dog lagt mærke til stilheden. Det plejer nemlig at runge i gaden en par gange om dagen.

- Jeg har faktisk ikke hørt deres signalråb i et stykke tid, siger hun.

Pusherne har normalt spioner i hver ende af gaden. Når politiet kommer kørende råber spionerne af deres lungers fulde kraft, så alle hashandlere i og omkring gaden kan nå at flygte i tide.